- Apostolo
- <
- 2
- >

2
Vine Zaḡoḡaniꞌa Ovairo
1 Pentikosi Muiḡa*2:1 Iḡine Modiroteꞌe Muiḡa madaḡanonoꞌo meꞌode onamo mada 50 meirotene, Pentikosi Muiḡa meiro. meirotene, fieꞌeteꞌe azaḡa niduꞌa haba tibano nuꞌoraro. 2 Eꞌe zamaḡano zavara boroꞌa areꞌeteꞌe teige, guguḡa boroꞌa adureonoꞌo tabara gudau ovairo. Eꞌe guguḡaniꞌa zeꞌa nuꞌoraroteꞌe neḡa iriꞌavoniro. 3 Ebu ire rogaꞌa duhuruꞌeteꞌe heuḡaniꞌa mazane teige rovotadu vaze tibatiba ranao duhuranoga horoniro. 4 Ebu Vine Zaḡoḡaniꞌa eꞌea radiunuteꞌe azaḡa niduꞌa iriꞌavoziro ebu Vine Zaḡoḡaniꞌa ibitozeadu ḡoere nunuo ḡoeriro.
5 Eꞌe madaḡanoꞌe haba ꞌahogaꞌahogano radiuꞌeteꞌe Iuda azaḡaniꞌa Ierusalema aradu radiunu. Zeꞌe Badiꞌa gubaneꞌeteꞌe azaḡa. 6 Fieꞌeteꞌe azaḡaniꞌa harairotene, vaze ḡuḡuvaḡaniꞌa isau ariro. Ebu zamazeꞌa ꞌadaꞌadaziro, mazaḡa vaze ḡuḡuvaḡaꞌe zeḡezeḡe ḡoereo fieꞌeteꞌe azaḡaniꞌa ḡoeroga igiro. 7 Ebu ze ufeta zaguzaganadu ꞌahige rae reiro, “Ḡiazoꞌi! Izidi ḡoereꞌeteꞌe azaḡaꞌe Galilea azaḡa, oꞌehe? 8 Rehano eme zeꞌa emeḡe tibatiba ḡoereo ḡoereꞌeteꞌe igiꞌohe. ꞌAhiguḡaniꞌa nougenouge fureraneha? 9 Emeḡe boꞌaḡano nuꞌe Patia azaḡa, Media azaḡa, zu Elama azaḡa. Ebu nuꞌe Mesopotamia, Iudea, Kapadokia, Ponito, Asia, 10 Ferigia, Pamufulia, zu Izipi habaꞌano radiuꞌeteꞌe azaḡa, ebu Kurene uhiḡano Libia habaꞌano radiuꞌeteꞌe azaḡa. Ebu nuꞌe Ierusalema ḡianihi radu ariroteꞌe Roma azaḡa. 11 Ebu nuꞌe Iuda azaḡa, zu ḡihuradu Iuda azaḡa teige Badiꞌa mazao fieꞌeteꞌe azaḡa, ebu Kerete ꞌumuḡa azaḡa, zu Arabia habaꞌa azaḡa. Eme zeḡeꞌa Badiꞌa haḡai gigiꞌaḡa emeḡe tibatiba ḡoereo raꞌeteꞌe igiꞌohe!” 12 Ze zaguzagauꞌenaꞌa ebu zamazeꞌa ꞌadaꞌadazeꞌenaꞌa, ḡadimutitiro, “ꞌAhi hugaꞌe nagini?”
13 Rehano vaze nuꞌe ḡirihoziro, “Ze vaini vuḡa ufeta gageha.”
Peteroꞌa Vaze Ḡuḡuvaḡa Haramoziro
14 Ebu Peteroꞌa apostolo azaḡa gaubanana tiba fare teite iḡune edanadu vaze ḡuḡuvaḡa mazao agoḡa borofadu haramiro, “Iuda azaḡa zu Ierusalemao radiuꞌeteꞌe azaḡa niduꞌa, e haḡai ꞌadaꞌa nougenouge fureranateꞌe ihozihi. Eḡe ḡoere faine abitoꞌi. 15 Zaꞌe ꞌahi duḡuruꞌe vaini vuḡa gageha rae zamareꞌe gaogi. ꞌAhi ꞌize oherebau mada fuꞌo ḡazaḡa fare, eꞌanoꞌo ze mene gageha. 16 Badiꞌaꞌa peroveta vazeḡa Ioelaonoꞌo rae fureniroteꞌe ḡoeꞌaniꞌa hudaneha,
17 'Badiꞌaꞌa ꞌahige raꞌohe:
Mada ḡonagano eḡeꞌa vaze niduꞌa rana
eḡe Vine ovoe beꞌuniꞌuma.
Ubudeze zu aboezeꞌe eḡe ḡoere rae fureniꞌuma,
zae tahiꞌa izigaizigaꞌe ahiri raꞌaga iḡunaḡa horoniꞌuma,
vaze vouḡavouḡaꞌe iḡunaꞌuma.
18 Eꞌe madaḡano eḡe tuḡure azaḡa ohoze zu tuḡure azaḡa roḡae rana
eḡeꞌa eḡe Vine ovoe beꞌuniꞌuma,
ebu zeḡe zuni eḡe ḡoere rae fureniꞌuma.
19 Ebu eḡeꞌa hitanaoꞌe zaguzagatiteꞌe haḡaiḡa adureo fureniꞌuma,
ebu ꞌuꞌuḡanoꞌe haḡai nu badeḡa rahao fureniꞌuma.
Ru, ire roga ebu ḡisi baruḡa fureniꞌuma.
20 Zuhiꞌa Boro ḡihiꞌa hune ebu niḡa mae ḡihineꞌeteꞌe madaḡaniꞌa ꞌizema arogano,
madaꞌa ḡihuradu uzaboraꞌuma,
ebu batoꞌe ḡihuradu ru teige kanaraꞌuma.
21 Ebu iniu Zuhiꞌa Boro mazao ḡaniḡanauꞌeteꞌe vazeḡaꞌe
ḡabone hidiꞌuma.'✡2:17-21 Ioela 2:28-32
22 Isaraela azaḡa, ḡoere ꞌahi egoꞌi. Za edeḡa, Nazareta vazeḡa Iesuꞌe Badiꞌaꞌa tuḡunadu gigiꞌa haḡaiḡa, zaguzagatiteꞌe haḡaiḡa, zu haḡai nu badeḡa ḡehaḡa zae boꞌaḡano haḡainu. Badiꞌaꞌa eꞌeguḡa haḡaiḡa Iesuonoꞌo haḡadu Iesuꞌe aniꞌa tuḡuniroteꞌe vazeḡa rae dehene fureniro. 23 Iesuꞌe Badiꞌaꞌa amahi toganadu irina ederiroteꞌe idunaḡano zae ꞌevoreo riꞌiniro. Ebu zaꞌe Badiꞌa goro ḡoeꞌa aḡuꞌa azaḡa ꞌevoreo ani riꞌinadu satauro rana ikokoni runediro. 24 Rehano Badiꞌaꞌe ani rune zamaḡano aduga hidiroteꞌeanoꞌo bohane bunadu bare ḡaboniro, mazaḡa rune gigiꞌaḡaꞌe Iesu obone touga mene idararo. 25 Davidaꞌe Iesu moneo ꞌahige rae reiro,
'E iḡaiḡa eḡe zamao Zuhiꞌa Boro horoninu.
Aniꞌe eḡe edaꞌe moneo radiuꞌe ꞌahine,
ḡau ꞌahoganiꞌa e mene hagahiꞌuma.
26 Eꞌanoꞌo zamaheꞌa matuꞌeꞌohe,
zu hebehe hina Badiꞌa niguneꞌenaꞌa, matuꞌeꞌohe.
E ahirihe zuni runeonoꞌo bare ḡaboditeꞌe mae ḡihineꞌenaꞌa,
guhine radiuꞌohe.
27 Mazaḡa Zuhiꞌa Boroꞌa vinehe rune habaꞌano mene modiꞌuma,
ebu Zuhiꞌa Boro veize zamaḡa niduꞌa hina gaueꞌeteꞌe vazeḡa ahiꞌaniꞌa ruhuranoga veize mene mode tauḡiꞌuma.
28 Zuhiꞌa Boroꞌa ḡabone ibiḡa ihohiro,
ebu Zuhiꞌa Boro ubumao matuꞌu hina iriꞌavohiꞌuma.'✡2:25-28 Salamo 16:8-11
29 Nego nabudi, eḡeꞌa hube hune ziꞌohe, vouḡafe Davidaꞌe rudanadu guriro ebu ani iduꞌe izidi radiuꞌohe. 30 Rehano aniꞌe peroveta vazeḡa ꞌahine, Badiꞌaꞌa ane mazao ꞌahige ḡoeꞌa rinede tirotaꞌaꞌe ederiro, 'Davida mariga ꞌahoganiꞌa ane iḡuri madu kini reꞌuma.' 31 Davidaꞌe zama moneo naginiꞌa fureratiteꞌe irina horonadu Kerisoꞌa bare ḡaboditeꞌe moneo ꞌahige rae fureniro,
'Kerisoꞌe rune habaꞌano mene modiꞌuma,
zu ahiꞌaꞌe mene ruhuraꞌuma.'
32 Ebu Iesu ꞌahiꞌe Badiꞌaꞌa bare ḡaboniro. Emeḡe niduꞌa eꞌe horonadu rae fureneꞌohe. 33 Ebu aniꞌe mae ḡihinadu Badiꞌa edaꞌe moneo ohoniro. Ebu aniꞌe Moganiꞌa ḡoitoriroteꞌe Vine Zaḡoḡa madu emeḡe mazao ovoe beꞌuniro. Zaꞌe izidi ꞌada eꞌe horoneꞌohe zu igiꞌohe. 34 U Davidaꞌe adure ḡoha mene itiro, rehano ani ꞌahige rae reiro,
'Badiꞌaꞌa eḡe Zuhiꞌa Boro niro,
“Eḡe edaꞌe moneo ehoroꞌi,
35 onamo eḡeꞌa agireḡo madu odaḡo ꞌuꞌuḡano raharahaziꞌuma.”'✡2:34-35 Salamo 110:1
36 Eꞌanoꞌo Isaraela azaḡa niduꞌa faine ederoꞌi. Zaeꞌa satauroniroteꞌe vazeḡa, Iesuꞌe Badiꞌaꞌa Zuhiꞌa Boro zu Keriso rae ohoniro.”
37 Ze eꞌe igirotene, zamaze tuḡano babaharo, ebu Petero zu apostolo azaḡa ḡadiziro, “Negofe duḡuru, eme nougiꞌuma?” 38 Peteroꞌa naenaeziro, “Zae niduꞌa, zamaze ḡihunoꞌi, ebu Iesu Keriso niḡano babatiso moꞌi. ꞌOugine, Badiꞌaꞌa zae haḡai sauꞌa rae modiꞌuma ebu Badiꞌa ḡahunoneḡa, Vine Zaḡoḡa ziniꞌuma. 39 Ḡoitore ḡoeꞌa ꞌadiꞌe Zuhiꞌa Boro emeḡe Badiꞌaꞌa huziroteꞌe azaḡa niduꞌa veize tiro. Aꞌe zae, ubudeze zu haba faḡafaḡa azaḡa niduꞌa raꞌohe.”
40 Ebu Peteroꞌa ḡoere nunu rae fureniro ebu iraduguziro, “Haḡai veꞌoḡa azaḡa ꞌahi mazaonoꞌo vaḡinadu ḡabone moꞌi.” 41 Eꞌanoꞌo ane haramo mae ḡihiniroteꞌe azaḡaꞌe babatiso meiro. Eꞌe madaḡano vaze niduꞌa 3,000 heuḡaꞌe babatiso madu fieꞌeteꞌe azaḡa moneo ragate mae zouziro.
Fieꞌeteꞌe Azaḡa Ḡabone Ibiḡa
42 Ze apostolo azaḡa ihoreḡa zamaze niduꞌa hina abitoharo, ebu unihe tiburanoga, tiburu oganoga, zu kuranoga veize inariro. 43 Ebu apostolo azaḡaniꞌa gigiꞌa haḡaiḡa zu haḡai nu badeḡa ḡehaḡa haḡainuteꞌe uꞌano, vaze niduꞌa rihau rudaro. 44 Fieꞌeteꞌe azaḡa niduꞌa tibano nuꞌoru radiunu ebu ḡauze niduꞌa ḡahugotitinu. 45 Ebu toheze zu ḡauze seronadu iniu hadizeꞌa ferezinuteꞌe azaḡa niduꞌa zininu. 46 Ebu ze mada niduꞌa kuru neḡano nuꞌoranadu kuraunu. Ebu aneane neo nuꞌoranadu matuꞌuzeta zu zamaze manoḡano ogau tiburaunu, 47 zu Badiꞌa niguninu. ꞌOugadu vaze niduꞌa ze niguzinu. Ebu Zuhiꞌa Boroꞌa mada niduꞌa ḡabone hideꞌeteꞌe azaḡa ragate borofe tuḡuzadu fieꞌeteꞌe azaḡaniꞌa bororaro.

- Apostolo
- <
- 2
- >

*2:1 2:1 Iḡine Modiroteꞌe Muiḡa madaḡanonoꞌo meꞌode onamo mada 50 meirotene, Pentikosi Muiḡa meiro.

✡2:21 2:17-21 Ioela 2:28-32

✡2:28 2:25-28 Salamo 16:8-11

✡2:35 2:34-35 Salamo 110:1

© 2017-2024 Wycliffe Bible Translators, Inc.